Vísað er til máls nr. 118/2020 í samráðsgátt um breytingu á reglugerð nr. 414/2017 um skotelda.

Þessi breyting er samfélaginu til mikilla bóta og í raun löngu orðið tímabært að breyta löggjöfinni í tengslum við skotelda, þá bæði varðandi mengun og slysahættu.

Flugeldar eru barn síns tíma og hafa nýjustu skoðanakannanir sýnt fram á að stór hluti samfélagsins kallar eftir breytingum. Önnur lönd í kringum okkur hafa núþegar stígið skref að hertari reglugerðum varðandi notkun skotelda, s.s. Kína og Þýskaland. Við megum heldur ekki gleyma að hreint loft er ein af auðlindum okkar, og við sem þjóð eigum að gera allt sem við getum í valdi okkar til að vernda þessa dýrmætu auðlind ásamt lýðheilsu fólks og allra dýra. Hagstæð veðurskilyrði draga kannski tímabundið úr mengun á viðkomandi skotsvæðum, en mengunin hverfur ekki svo glatt úr lofthjúpi okkar.

Hlutverk og tilgangur Slysavarnafélags Landsbjargar er að vera með forvarnir og draga úr slysum. Það skítur því skökku við að þeirra helsta tekjulind sé sala á jafn hættulegum varningi og skoteldar eru. Að takmarka aðgengi almennings að skoteldum myndi einnig draga mikið úr slysatíðni. Það að 6-7 manns slasist um hver áramót og endi upp á bráðamóttöku eru 6-7 manns of mikið, sérstaklega þegar börn eiga í hlut. Það má líka velta því fyrir sér hvort að þessi fórnarkostnaður vegna flugeldasölu sé þess virði til að bjarga öðrum.

Við erum samt öll sammála að björgunarsveitirnar eru að vinna gott og þarft starf, sem við þurfum að hlúa að ef við ætlum að halda úti öflugu almannavarnarkerfi. Hægt er að gera það á marga aðra vegu og nú eru tímar til að leita nýrra lausna, bæði fyrir sveitirnar og íþróttahreyfingarnar. Í kjölfar þess að hafa skoðað fjármögnun SL með tillit til sölu skotelda er ég vann B.S. ritgerð mína fyrir nokkrum árum tel ég vera mörg önnur sóknarfæri í tekjuöflun hjá sveitunum ef vilji er fyrir hendi.

Sýnum ábyrgð, hættum að vera meðvirk og tökum þessi þörfu skref strax í sameiningu.

Rakel Kristinsdóttir

Frumkvöðull og hugmyndasmiður verkefnanna **Skjótum rótum** í samstarfi við SL/SÍ og **afmörkuð skotsvæði** við Skólavörðuholt, Klambratún og Landakot í samstarfi við Reykjavíkurborg og Sjóvá.